ОШ “ИВАН ГОРАН КОВАЧИЋ“

СУБОТИЦА, Максима Горког 29

Дел. број: 01- 93

Дана, 29.04.2024. године

На основу чл. 109. и 119. став 1. тачка 1) Закона о основама система обра­зо­вања и васпитања („Службени гласник РС“, број 88/2017, 27/2018 – др. закон, 10/2019, 27/2018 – др. закон, 6/2020, 129/2021 и 92/2023) и члана 11.став 1. тачка 1) Стату­та Основне школе „Иван Горан Ковачић“ Суботица (у даљем тексту: Школа), Школски одбор Школе, на седници одржаној 29.04.2024. године, донео је

**ПРАВИЛА ПОНАШАЊА**

**У ОСНОВНОЈ ШКОЛИ „ИВАН ГОРАН КОВАЧИЋ“ СУБОТИЦА**

**I. ОСНОВНЕ ОДРЕДБЕ**

**Члан 1.**

Правилима понашања у Школи (у даљем тексту: Правила) уређује се пона­ша­ње и међусобни односи запослених, ученика, родитеља односно других законских заступника ученика (у даљем тексту: родитељи) и трећих лица у Школи.

**Члан 2.**

Поштовањем Правила обезбеђује се успешно одвијање образовно-васпитне де­лат­ности Школе, побољшавају се радна дисциплина и безбедност у Школи, чување школ­ске имовине и имовине ученика, запослених, родитеља и трећих лица и до­приноси се повећању угледа Школе.

**Члан 3.**

У Школи се негују односи међусобног разумевања и уважавања личности ученика, одраслих, запослених и родитеља.

Запослени имају обавезу да својим радом и укупним понашањем доприносе развијању позитивне атмосфере у Школи.

**Члан 4.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, огра­ничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расе­љеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравстве­ном стању, сметњи у развоју и инвалидитету, брачном и породичном статусу, осуђи­ваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане законом када се посумња или утврди дискриминаторно понашање у Школи.

Препознавање облика дискриминације од стране запосленог, ученика, роди­теља или трећег лица у Школи врши се на основу ближих критеријума које заједнички пропису­ју министар надлежан за послове образовања (у даљем тексту: министар) и министар надлежан за људска и мањинска права.

**Члан 5.**

У Школи су, према запосленом, ученику, родитељу или трећем лицу, за­бра­њени:

1) дискриминација и дискриминаторно поступање;

2) физичко, психичко, социјално, сексуално, дигитално и свако друго насиље;

3) злостављање и занемаривање;

4) понашање које вређа углед, част или достојанство;

5) страначко организовање и деловање.

**Члан 6.**

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Насиље и злостављање сматра се насиље запосленог према детету, ученику, другом запосленом, родитељу, односно другом законском заступнику; ученика према другом детету, ученику или запосленом; родитеља према свом детету, другом детету и ученику, запосленом као и према трећем лицу.

Школа је дужна да надлежном органу пријави сваки облик насиља, злостављања и занемаривања почињен од стране родитеља, односно другог законског заступника или трећег лица.

Министарство врши пријем пријава у вези са насиљем, злостављањем и занемаривањем ученика путем софтверског решења - Националне платформе за превенцију насиља које укључује децу – Чувам те.

**Члан 7.**

Физичким насиљем сматра се: физичко кажњавање детета, ученика или одрас­лог од стране запосленог, родитеља или трећег лица у Школи; свако понашање које може да доведе до стварног или потенцијалног телесног повређивања детета, ученика, одраслог или запосленог; насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

Психичким насиљем сматра се понашање које доводи до тренутног или трај­ног угрожавања психичког и емоционалног здравља и достојанства.

Социјалним насиљем сматра се искључивање детета, ученика и одраслог из групе вршњака и различитих облика активности Школе.

Сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним актив­ностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостав­ља­ња и занемаривања у Школи почињен од стране родитеља или трећег лица у Школи.

**Члан 8.**

У Школи је забрањен сваки облик насиља и злостављања о којима говоре Пра­вила, од стране ученика, родитеља или одраслог лица, над наставником, стручним сарадником и другим запосленим лицима.

Због повреде забране из става 1. овог члана против родитеља се подноси пре­кршајна или кривична пријава.

**Члан 9.**

Поступање у Школи као одговор на насиље и злостављање спроводи се према Протоколу поступања у установи у одговору на насиље и злостављање, који утврђује садржај и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања, а доноси га министар.

Препознавање невербалних облика злостављања ученика од стране запосленог за време неге, одмора и рекреације и других облика васпитно-образовног рада врши се на основу ближих услова које прописује министар.

**Члан 10.**

У Школи је забрањено свако понашање којим се вређа углед, част или досто­јанство – запосленог према детету, ученику и одраслом; детета, ученика и одраслог пре­ма запосленом; родитељa односно другог законског заступника или трећег лица према запосленом; запосленог према родитељу; детета, ученика и одраслог према другом детету, ученику или одраслом.

Директор Школе (у даљем тексту: директор) дужан је да у року од два дана од дана сазнања за повреду забране из става 1. овог члана предузме одговарајуће актив­ности и мере у оквиру надлежности Школе.

Препознавање понашања којима се вређа углед, част или достојанство у Школи врши се према ближим условима о начину препознавања тавог понашања, које заједнички прописује министар.

Поступање Школе када се посумња или утврди вређање угледа, части или до­сто­јанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, про­писује министар.

**Члан 11.**

Према ученицима који чине повреде обавеза ученика и повреде забрана могу се примењивати само оне мере које су утврђене законом или општим актом Школе.

**Члан 12.**

У Школи је забрањено страначко организовање и деловање и коришћење школ­ских просторија у такве сврхе.

**II. ПРАВИЛА ПОНАШАЊА УЧЕНИКА**

**Члан 13.**

У остваривању својих права ученик не сме да угрожава друге у остваривању права.

Ученик има обавезу да:

1) да се придржава Правила и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

2) да се придржава одлука органа Школе;

3) да поступа по налогу директора, помоћника директора, наставника и струч­них сарадника;

4) да се за решавање проблема у односима са другим ученицима, запосленима, родитељима или трећим лицима обраћају дежурном наставнику или одељењ­ском ста­решини, а по потреби и другим лицима запосленим у Школи;

5) да редовно похађа наставу и друге облике образовно-васпитног рада и да уредно извршава своје школске обавезе;

6) да не касни на наставу нити на друге облике образовно-васпитног рада;

7) да савесно ради на усвајању знања, вештина и вредносних ставова пропи­са­них школских програмом;

8) да прати сопствени напредак и да извештава о томе наставнике и родите­ље;

9) да у поступку оцењивања покаже своје стварно знање без коришћења раз­них облика преписивања и других недозвољених облика помоћи;

10) да не омета извођење наставе и да не напушта час или други облик образовно-васпитног рада без претходног одобрења наставника;

11) да поштује личност других ученика, наставника и осталих запослених у Шко­ли;

12) да се уљудно понаша према другим ученицима, запосленима у Школи, родитељима и трећим лицима;

13) да се пристојно одева, ученицама је забрањено да у школу долазе у деколтираним, провидним, кратким мајицама и мајицама на бретеле, у кратким панталонама, кратким сукњама, папучама, забрањено је бојење косе, лакирање ноктију, употреба шминке и стављање тетоважа, а ученицима је забрањено да у школу долазе у шорцу, мајицама без рукава и папучама и др;

14) да благовремено правда изостанке;

15)да чува имовину Школе и чистоћу и естетски изглед школских просто­ри­ја и школског дворишта;

16) да се стара о очувању животне средине и да се понаша у складу с пра­ви­лима еколошке етике;

17) да се уздржава од уношења било каквих измена у школској евиденцији;

18) да за време образовно-васпитног рада поштује забрану употребе мобилног телефона и свих других средстава којима се може ометати рад;

19) да у згради Школе нити у школском дворишту, за време обављања обра­зов­но-васпитног рада ван зграде Школе и школског дворишта, као ни на путу између куће и Школе, не носи оружје или друга опасна средства којима се може угрозити жи­вот и тело ученика, запослених, родитеља и трећих лица или се може нанети мате­ријална штета;

20) да се уздржава од употребе дувана, алкохола, никотинских и сличних средстава и од подстрекавања других ученика на такву употребу;

21) да се уздржава од изазивања туче и учествовања у тучи;

22) да се уздржава од изражавања националне, расне и верске нетрпељивос­ти.

**Члан 14.**

Односи међу ученицима треба да буду засновани на међусобној сарадњи помоћи и другарству, пријатељству, уважавању и поштовању личности и пристојном опхођењу.

Међусобне неспоразуме и сукобе ученици решавају у оквиру одељенске заједнице уз посредовање одељењског старешине или стручног сарадника.

Ученици треба да се пристојно понашају према наставницима, и осталим запосленима у школи.

Ученици се уждржавају од коментарисања рада и понашања наставника, сем на одељенским састанцима са својим одељенским старешином, или у личним разговору са педагогом, психологом и директором.

**Члан 15.**

Ради уласка у Пколу и изласка из Школе одређени су посебни улази, односно излази за ученике Школе.

**Члан 16.**

Пет минута пре почетка наставе, на звук првог звона, ученици улазе у Школу у складу с налогом дежур­ног наставника.

За време хладног и/или кишовитог времена, ученици се, у складу са одлуком дежурног наставника, за одлазак на наставу припремају у ходницима школе.

**Члан 17.**

На знак дежурног наставника, ученици у реду и миру крећу према својим учи­о­ницама.

У време оглашавања звона за почетак часа, ученици тре­ба да буду у својим учионицама и да мирно чекају долазак наставника.

Уколико је реч о учионицама које откључава наставник, ученици у реду и миру чекају наставника испред учионице.

**Члан 18.**

Ученици који су закаснили на час не смеју се задржавати у холовима, ход­ни­цима и другим просторијама Школе, него одлазе да при­сус­твују часу.

**Члан 19.**

Велики одмор ученици проводе у дворишту школе, а у случају хладног и/или кишовитог времена, у складу са одлуком дежурног наставника у ходницима школе.

За време похађања наставе ученицима је забрањен излазак из Школе (школске зграде и дворишта).

По завршетку школских обавеза, ученици у реду и миру излазе из Школе.

**Члан 20.**

Ужина или пуни оброци издају се ученицима у школској кантини, односно трпезарики.

Ужина се издаје ученицима за време великог одмора, а пуни оброци по завршеној преподневној настави.

**Члан 21.**

Одељењски старешина сваке недеље одређује по два редара.

Редар:

1) проветрава учионицу пре почетка наставе и за време великог одмора и обав­ља друге радње са циљем да се учионица припреми за наставу;

2) извештава наставника о одсутним ученицима;

3) чува личне предмете, књиге и прибор ученика;

4) пријављује наставнику сваки нестанак или оштећење имовине Школе, уче­ни­ка или запослених лица;

5) обавештава наставника о променама које могу утицати на безбедност уче­ни­ка и/или других лица.

**Члан 22.**

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110–112. овог закона, школа уз учешће родитеља, односно другог законског заступника, појачава васпитни рад.

Појачани васпитни рад остварује се активностима: у оквиру одељењске заједнице, стручним радом одељењског старешине, педагога, психолога и посебних тимова. Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

У оквиру појачаног васпитног рада са ученицима реализује се и друштвено-корисни, односно хуманитарни рад.

Учествовањем ученика у планирању и реализацији активности друштвено-корисног рада које запослени у школама организују, стварају се услови за утврђивање оцене из владања и по том основу, од другог разреда основне школе и у свим разредима средње школе.

Друштвено-користан рад се планира и реализује у оквиру појачаног васпитног рада ученика за учињену лакшу и тежу повреду обавеза ученика, као и повреда забране уређене законом којим се уређују основе система образовања и васпитања, а водећи рачуна о психофизичкој и здравственој способности, узрасту и достојанству ученика.

У ситуацијама лакше повреде обавеза ученика и првог нивоа вршњачког насиља када се планирају активности појачаног васпитног рада за ученика, одељенски старешина у сарадњи са родитељима одређује активности друштвено-корисног рада за ученика.

Родитељ је дужан да активно учествује у остваривању плана појачаног васпитног рада, као и реализацији друштвено-корисног рада.

Родитељ је одговоран ако ученик одбије да учествује у реализацији активности друштвено-корисног рада, у складу са законом.

У ситуацији повреде забране или теже повреде обавеза ученика, када се израђује план појачаног васпитног рада за ученика, тим за заштиту у сарадњи са родитељима, одређује активности друштвено-корисног рада за ученика.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110-112. закона, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

**III. ШРАВИЛА ПОНАШАЊА ЗАПОСЛЕНИХ У ШКОЛИ**

**Члан 23.**

Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 24.**

Сви запослени су обавезни:

1) да редовно и на време долазе на посао;

2) да савесно обављају послове свог радног места;

3) да благовремено обавештавају директора, помоћника директора или секре­та­ра Школе о спречености за рад;

4) да се уздржавају од радњи којима се крше права ученика и/или других лица;

5) да се старају о остваривању права, обавеза и одговорности ученика;

6) да пријављују директору или Школском одбору кршење права ученика;

7) да долазе на посао прикладно одевени (забрањено је долазити у школу у деколтираним, провидним и кратким мајицама и мајицама на бретеле, кратким сукњама и провидним панталонама (жене) и у кратким панталонама, мајицама без рукава и папучама (мушкарци), поцепаним панталонама);

8) да пре или за време рада не узимају алкохол нити друга средства која утичу на способност за рад;

9) да не пуше у просторијама Школе нити у школском дворишту;

10) да не уносе у Школу нити у школско двориште оружје или друга опасна сред­ства којима се може угрозити живот и тело ученика, запослених и трећих лица или се може нанети материјална штета;

11) да за време рада не користе мобилни телефон нити друга средства којима се може омести процес рада;

12) да не оштећују имовину Школе, ученика, других запослених, родитеља ученика и трећих лица;

13) да користе средства Школе и потрошни материјал само у службене сврхе;

14) да не износе школску евиденцију, друга документа, средства Школе нити потрошни материјал без одобрења директора.

**Члан 25.**

Наставник је обавезан да у Школу дође најмање 10 минута пре почетка часа.

Дежурни наставник је обавезан да у Школу дође најмање 15 минута пре по­чет­ка наставе у смени.

**Члан 26.**

Дежурни наставник дежурство обавља пре почетка смене и за време великог одмора.

**Члан 27.**

Дежурни наставник:

1) стара се о одржавању реда и о безбедности у школској згради и у школском дворишту;

2) предузима мере у случају нарушавања реда или угрожавања безбедности;

3) ради испуњавања својих обавеза, сарађује с директором и другим лицима запосленим у Школи.

**Члан 28.**

Дежурство се обавља на ходницима школе, у школском дворишту и школској кантини, односно трпезарији где надзор при издавању и конзумирању оброка врши наставник у боравку, а ужина дежурни наставник.

***Дужност одељењског старешине***

**Члан 29.**

**Дужност одељенског старешине је да:**

* води појачани васпитни рад са учеником;
* у ситуацијама лакше повреде обавеза ученика и првог нивоа вршњачког насиља када се планирају активности појачаног васпитног рада за ученика, у сарадњи са родитељима одређује активности друштвено-корисног рада за ученика;
* у ситуацији повреде забране или теже повреде обавеза ученика, када се израђује план појачаног васпитног рада за ученика заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка;
* планира друштвено-користан рад у оквиру појачаног васпитног рада ученика за учињену лакшу и тежу повреду обавеза ученика, као и повреду забране, а водећи рачуна о психофизичкој и здравственој способности, узрасту и достојанству ученика;
* уредно води педагошку евиденцију о напредовању ученика у учењу и владању;
* обезбеђује непосредну сарадњу са наставницима који остварују наставу у одељењу и усклађује њихов рад;
* доприноси стварању пријатне климе испуњене међусобним поштовањем унутар одељења и школе као целине;
* руководи радом одељењског већа (припрема седнице, спроводи одлуке), координира организовање допунског и додатног рада, слободне активности ученика и друге облике ваннаставног ангажовања;
* усклађује рад и захтеве свих наставника према ученицима (седнице одељењског већа, лични контакти);
* координира активности педагога и психолога у школи са ученицима и њиховим родитељима;
* прати оптерећеност ученика наставним и ваннаставним активностима;
* припрема предлог екскурзија ученика, води екскурзије и стара се о безбедности и дисциплини ученика на екскурзијама;
* посебно прати индивидуални развој сваког ученика у одељењу (здравствено стање, физички, социјални, емоционални и интелектуални развој, економске, социјалне и породичне прилике);
* пружа подршку и обезбеђује помоћ наставника, психолога и педагога школе;
* обавља саветодавни и појачан васпитни рад са ученицима појединачно, групно или са одељењском заједницом;
* изриче васпитне мере из своје надлежности;
* оцењује ученика из владања у току школске године;
* предлаже одељенском већу закључну оцену из владања на крају првог и другог полугодишта;
* изриче усмене похвале наставничког и одељењског већа;
* пружа помоћ ученицима приликом одлучивања о укључењу у ваннаставне активности;
* упознаје ученике са задацима и садржајима наставе правилима образовно - васпитног рада, критеријумима оцењивања;
* води рачуна о уредности похађања наставе, нарочито ученицима који нередовно долазе на наставу и води уредну евиденцију ооправданим и неправданим изостанцима ученика,
* решава дисциплинске проблеме настале на часовима појединих предмета;
* подстиче формирање хигијенских, културних и радних навика ученика;
* реализује часове одељењског старешине;
* припрема, организује и реализује родитељске састанке као облике групне сарадње са родитељима (најмање четири пута годишње);
* информише родитеље о захтевима које поставља школа пред ученика, о резултатима које ученици постижу у укупном образовно - васпитном раду;
* подноси извештај о своме раду одељењском већу;
* обавља и друге послове у складу са законом, општим актом и одлуком директора школе.

***Дужност стучних сарадника***

**Члан 30.**

Дужност стучних сарадника је да:

* својим стручним знањем и саветоданим радом унапређују образовно-васпитни рад у школи и пружа стучну помоћ ученицима, родитељима и наставницима по питањима која су од значаја за образовање и васпитање;
* развија пожељне/позитивне облике понашања ученика и конструктивно решава конфликте, стручни сарадник примењује саветодавни рад, технику дијалога, радионичарски рад, поступак школске медијације, укључује вршњачку медијацију и друго;
* сарађује са надлежним центром за социјални рад и другим релевантним установама/институцијама;
* остварује сарадњу са наставницима и другим запосленим лицима, ученицима и родитељима односно старатељима ученика;
* доставља на време записнике, извештаје о успеху ученика и изостанцима ученика директору односно помоћнику директора и извршава друге обавезе у складу са законом и општим актима Школе.

**Члан 31.**

Домар је обавезан да, осим у време када обавља послове у другим деловима Школе или користи одмор у току дневног рада, дежура у улазном холу Школе.

**Члан 32.**

Спремачица је обавезна да пре и после одржавања хигијене у просторијама у којима се одвија рад наставника и других запослених, дежура у холу Шко­ле.

За време у које спремачица користи дневни одмор или је из других разлога одсутна са свог радног места, друге спремачице преузимају надзор над њеним радним мес­том, у складу са распоредом који утврђује директор.

**Члан 33.**

Домар и спремачице обавезни су да без одлагања обавештавају дежурног нас­тав­ника, директора или секретара Школе о свакој промени која може довести до нарушавања реда и безбедности у Школи.

**Члан 34.**

Радну одећу, која се састоји од радног мантила и капе-мараме, обавезно мора да носи запослени на издавању оброка.

**IV ПРАВИЛА ПОНАШАЊА РОДИТЕЉА И ТРЕЋИХ ЛИЦА**

**Члан 35.**

Родитељи и трећа лица (у даљем тексту: остала ли­ца) обавезни су да поштују Правила и друге опште акте Школе.

**Члан 36.**

Остала лица обавезна су да се приликом уласка у школску зграду јаве дежурном запосленом.

**Члан 37.**

Остала лица обавезна су да се према ученицима, запосленима и другим лици­ма која се затекну у школској згради или школском дворишту понашају уљудно.

**Члан 38.**

Родитељ, односно други законски заступник детета, поред обавеза које су заједничке за сва остала лица, дужан је:

1. да одмах, а најкасније у року од 48 сати од момента наступања спречености ученика да присуствује настави о томе обавести школу;
2. да правда изостанке ученика, најкасније у року од осам дана од дана престанка спречености ученика да присуствује настави одговарајућом лекарском или другом релевантном документацијом;
3. да на позив школе узме активно учешће у свим облицима васпитног рада са учеником **у реализацији оперативног плана заштите и плана појачаног васпитног рада,**
4. да на позив органа Школе, педагога, психолога или наставника дођуе у Школу;
5. да поштује правила школе;
6. да редовно присуствује родитељским састанцима, прати понашање, учење и успех свог детета;
7. сарађује са одељењским старешином и предметним наставницима;
8. долази у школу прикладно одевен;

9) да учествује у раду органа Школе чији је члан.

V КОРИШЋЕЊЕ/УПОТРЕБА МОБИЛНИХ ТЕЛЕФОНА ЗА ВРЕМЕ ОБРАЗОВНО-ВАСПИТНОГ ПРОЦЕСА И ТОКОМ БОРАВКА У ШКОЛИ

**Члан 39.**

У циљу превенције различитих злоупотреба електронских уређаја-мобилних телефона и других електронских уређаја током образовно-васпитног процеса, а узимајући у обзир предлог наставничког већа и педагошког колегијума и сагласност савета родитеља и ученичког парламента, у објекту школе и школском дворишту забрањено је коришћење мобилних телефона, паметних сатова и других електронских уређаја.

Мобилни телефони могу се носити искључиво угашени, у торби.

Могу се користити само уз сагласност наставника, за потребе наставног процеса.

У случају да ученик користи мобилни телефон, без дозволе предметног наставника, наставник може да му одузме телефон и исти преда разредном старешини, а разредни старешина позива родитеље да дођу у школу по телефон.

Непоштовање наведеног правила од стране ученика кажњава се као лакша повреда обавезе ученика у смислу члана 4. став 2. тачка 9) Правилника о васпитно-дисциплинској и материјалној одговорности ученика - употреба мобилних телефона, паметних сатова и других електронских уређаја на часу, у ходницима или школском дворишту током одмора.

Злоупотреба мобилног телeфона и других електронских уређаја од стране ученика кажњава се као тежа повреда обавезе ученика у смислу члана 83. став 8. тачка 7) Закона о основама система образовања и васпитања - употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања.

Злоупотреба мобилног телeфона и других електронских уређаја од стране ученика кажњава се као повреда забране из чланова 110. – 112. Закона о основама система образовања и васпитања (забрана дискриминације, забрана насиља, злостављања и занемаривања, забрана понашања које вређа углед част и достојанство) уколико су се за то стекли законом прописани услови.

Наставник је у обавези да приликом уласка у учионицу искључи или утиша мобилни телефон и да не користи мобилни телефон за време трајања часа, како не би реметио наставни процес.

Наставник може користити мобилни телефон за време трајања часа само за потребе наставног процеса.

**VI ЗАВРШНЕ ОДРЕДБЕ**

**Члан 40.**

За спровођење ових Правила одговоран је директор Школе.

**Члан 41.**

Даном ступања на снагу Правила понашања престају да важе Правила , заведена под дел. бројем 01-122 од 22.05.2023. године.

**Члан 42.**

Правила ступају на снагу осмог дана од дана објављивања на огласној табли Школе.

Председник Школског одбора

Мирјана Миљковић

Ова Правила понашања објављена су на огласној табли школе дана 30.04.2024. године.